Lewenslank vir man wat bejaarde elektrisiën vermoorPetrus Scholtz (Foto: Verskaf) Wayne Albert Russouw (33) is lewenslange tronkstraf opgelê vir die moord op ŉ bejaarde Oos-Kaapse elektrisiën. Petrus Scholtz (70) is in Junie 2018 na ’n huis in Kabegapark in Port Elizabeth gelok waar hy glo koelbloedig deur drie lede van die Russouw-gesin en ’n medepligtige vermoor is. Wayne het Maandag in die hooggeregshof in Port Elizabeth skuldig gepleit op aanklagte van moord en roof met verswarende omstandighede, waarna hy 25 jaar tronkstraf vir die moord en ’n verdere 15 jaar tronkstraf vir die roofklag opgelê is. Sy vonnis sal gelyklopend uitgedien word. Ronald Swartz (24), nog ŉ medepligtige, is in Oktober reeds ’n soortgelyke vonnis in die hof opgelê. Wayne Russouw (Foto: Facebook) Die saak teen Wayne se ma, Christine Russouw (57), en suster, Chantal Russouw, sal na verwagting in Maart volgende jaar in die hooggeregshof hervat. Maroela Media het vroeër berig Scholtz is op 17 Julie 2018 na Christine se huis ontbied sodat hy betaal kon word vir die vorige dag se herstelwerk aan ŉ geiser. Hy is nie weer daarna gesien nie. Dit word beweer Scholtz is na die huis gelok waar die gewelddadige moord plaasgevind het. Dit word ook verder beweer dat hy in ŉ vrieskas gehou is voordat sy liggaam elders gestort is. ŉ Verbyganger het die oggend van 19 Julie 2018 op Scholtz se liggaam afgekom waar dit in die bosse langs ŉ pad in Fairview gelê het. Sy hande en voete was met ŉ nylontou vasgebind en sy kop was met kleefplastiek bedek. Die klag van roof met verswarende omstandighede spruit uit die roof van Scholtz se bakkie. Die voertuig is kort ná die moord reeds teruggevind.